ከአምራቾች ለተነሱት ጥያቄዎች ምላሽ የሰጡት የኬሚካልና ኮንስትራክሽን ግብዓቶች ኢንዱስትሪ ልማት ኢንስቲትዩት ዋና ዳይሬክተር አቶ ሳሙኤል ሀላላ የውጭ ምንዛሪ እጥረት አገራዊ ችግር መሆኑን ጠቅሰው፣ መፍትሔውም ያለው በአምራች ኢንዱትሪው ዘንድ መሆኑን ጠቁመዋል፡፡ ‹‹እኛ መፍትሔ ሰጪ አካል ነን፡፡ የኢንዱስትሪዎች ምርታማነት በማሳደግና ወደ ውጭ የምትልኩትን ምርቶች በመጨመር የውጭ ምንዛሪ ገቢ ማሳደግ አለባችሁ፤›› ብለዋል፡፡ አምራች ኢንዱስትሪዎች የውጭ ምንዛሪ በሚያገኙበት ሁኔታ ላይ ከብሔራዊ ባንክ ኃላፊዎች ጋር በመነጋገር ጥረት እንደሚደረግ የገለጹት አቶ ሳሙኤል፣ አንዳንድ ጊዜ ችግሩ ከአቅም በላይ እንደሚሆን ተናግረዋል፡፡
